[pic] | EUROOPA KOMISJON |

Brüssel 21.3.2011

KOM(2011) 130 lõplik

2011/0055 (NLE)

Ettepanek:

NÕUKOGU OTSUS

Cartagena bioohutuse protokolli vastutust ja kahju hüvitamist käsitleva Nagoya – Kuala Lumpuri lisaprotokolli allakirjutamise kohta

SELETUSKIRI

1. Bioloogilise mitmekesisuse konventsiooni Cartagena bioohutuse protokoll jõustus 11. septembril 2003. Protokollis on sätestatud ettevaatuspõhimõtte kohane raamistik selliste nüüdisaegse biotehnoloogia abil saadud geneetiliselt muundatud elusorganismide ohutuks transportimiseks, käitlemiseks ja kasutamiseks, mis võivad kahjustada bioloogilise mitmekesisuse kaitset ja säästvat kasutamist või kujutada ohtu inimeste tervisele. Protokollis keskendutakse eelkõige riikidevahelisele veole.

2. Nõukogu võttis 25. juunil 2002 vastu otsuse protokolli sõlmimise kohta Euroopa Ühenduse nimel. Ühenduse ratifitseerimiskiri anti hoiule 27. augustil 2002.

3. Cartagena protokolli artikli 27 kohaselt on konventsiooniosalised võtnud kohustuse algatada esimesel kohtumisel (COP/MOP1) geneetiliselt muundatud elusorganismide riikidevahelise veoga tekitatud kahjuga kaasneva vastutuse ja kahju hüvitamise rahvusvaheliste eeskirjade ja menetluste väljatöötamise protsess ning püüda lõpetada kõnealune protsess nelja aastaga.

4. Läbirääkimised toimusid vastutuse ja hüvitamise õigus- ja tehnikaekspertide ajutises avatud töörühmas. Kõnealune rühm kohtus viis korda ajavahemikus 2005. aasta maist kuni 2008. aasta märtsini. Poliitiline läbimurre saavutati neljandal koosolekul (COP/MOP4) 2008. aasta mais Bonnis, Saksamaal. Konventsiooniosalised leppisid kokku võtta viiendal kohtumisel (COP/MOP5) 2010. aasta oktoobris Nagoyas, Jaapanis vastu õiguslikult siduv dokument, mis põhineks vastutust käsitleval administratiivsel lähenemisviisil. Nad leppisid kokku ka tsiviilvastutust käsitlevate suuniste koostamises.

5. Lõplikud läbirääkimised õiguslikult siduva dokumendi ning tsiviilvastutust käsitlevate suuniste üle toimusid kaasesimeeste sõprade rühmas, kuhu kuuluvad Cartagena protokolli 160st osalisest 26 ning muude konventsiooniosaliste nõustajad. ELil oli läbirääkimiste laua taga kaks kohta. COP/MOP4 ja COP/MOP5 vahel toimus neli kaasesimeeste sõprade rühma kohtumist.

6. Õiguslikult siduva dokumendi üle peetavatel läbirääkimistel esindas ELi komisjon 2007. aasta juunis nõukogu heakskiidetud volituste alusel, mida pikendati vastavalt pärast COP/MOP4. Võttes arvesse läbirääkimiste arengut, muudeti läbirääkimisjuhiseid mitmel korral, viimati keskkonnanõukogus 11. juunil 2010. Juhiste kohaselt on komisjoni ülesanne tagada, et läbirääkimiste tulemused oleksid kooskõlas ELi selliste õigusaktidega ning liikmesriikide õiguse aluspõhimõtetega, mis on seotud vastutusega ja kahju hüvitamisega ning oleksid ELis rakendatavad ilma tsiviilvastutust käsitlevate sisuliste eeskirjade kehtestamise või muutmiseta. Komisjon pidas läbirääkimisi tihedas koostöös liikmesriikide ekspertidega.

7. Jaapanis Nagoyas 11. oktoobril 2010 COP/MOP5 ajal peetud ELi kooskõlastusistungil toetati ühehäälselt lõppkompromissi, mis saavutati Cartagena bioohutuse protokolli vastutust ja kahju hüvitamist käsitleva Nagoya – Kuala Lumpuri lisaprotokolli üle, kuna see jäi ELi kokkulepitud seisukohtade ja komisjonile esitatud läbirääkimisjuhiste piiridesse.

8. COP/MOP5 viimasel täiskogu istungil 15. oktoobril 2010 võeti edukalt vastu Cartagena bioohutuse protokolli vastutust ja kahju hüvitamist käsitlev Nagoya – Kuala Lumpuri lisaprotokoll. Protokoll on allakirjutamiseks avatud 7. märtsist 2011 kuni 6. märtsini 2012 ÜRO peakorteris New Yorgis.

9. COP/MOP5-otsuses Nagoya – Kuala Lumpuri lisaprotokolli vastuvõtmise kohta kutsutakse kõiki bioloogilise mitmekesisuse konventsiooni osalisi üles protokollile võimalikult kiiresti alla kirjutama ning ratifitseerimis-, vastuvõtmis- või heakskiitmiskirjad või vajaduse korral ühinemiskirjad hoiule andma.

10. Nõukogu väljendas 20. detsembril 2010 heameelt Nagoya – Kuala Lumpuri protokolli vastuvõtmise üle[1].

11. Eespool öeldut arvestades on asjakohane, et ELi esindaja kirjutab alla Cartagena bioohutuse protokolli vastutust ja kahju hüvitamist käsitleva Nagoya – Kuala Lumpuri lisaprotokollile, tingimusel et protokoll sõlmitakse hiljem.

2011/0055 (NLE)

Ettepanek:

NÕUKOGU OTSUS

Cartagena bioohutuse protokolli vastutust ja kahju hüvitamist käsitleva Nagoya – Kuala Lumpuri lisaprotokolli allakirjutamise kohta

EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artikli 192 lõiget 1 koostoimes artikli 218 lõikega 5,

võttes arvesse Euroopa Komisjoni ettepanekut

ning arvestades järgmist:

12. Cartagena protokolli artikli 27 kohaselt on konventsiooniosalised võtnud kohustuse esimesel kohtumisel algatada geneetiliselt muundatud elusorganismide riikidevahelise veoga tekitatud kahjuga kaasneva vastutuse ja kahju hüvitamise rahvusvaheliste eeskirjade ja menetluste väljatöötamise protsessi.

13. Juunis 2007 võttis nõukogu vastu otsuse, millega komisjonile antakse volitused osaleda Euroopa Liidu nimel vastutuse ja kahju hüvitamise üle peetavatel läbirääkimistel seoses ELi pädevusse kuuluvate küsimustega ning kooskõlas teatavate läbirääkimisjuhistega. Volitusi pikendati 2008. aasta oktoobris, et hõlmata läbirääkimiste viimased etapid.

14. Jaapanis Nagoyas 11. oktoobril 2010 protokolliosaliste kohtumisena toimiva konventsiooniosaliste viienda konverentsi ajal toimunud ELi kooskõlastusistungil toetati ühehäälselt lõppkompromissi, mis saavutati Cartagena bioohutuse protokolli vastutust ja kahju hüvitamist käsitleva Nagoya – Kuala Lumpuri lisaprotokolli üle, kuna see jäi kokkulepitud ELi seisukohtade ja komisjonile esitatud läbirääkimisjuhiste piiridesse.

15. Protokolliosaliste kohtumisena toimiva konventsiooniosaliste viienda konverentsi viimasel täiskogu istungil 15. oktoobril 2010 võeti vastu Cartagena bioohutuse protokolli vastutust ja kahju hüvitamist käsitlev Nagoya – Kuala Lumpuri lisaprotokoll.

16. Protokoll on allakirjutamiseks avatud 7. märtsist 2011 kuni 6. märtsini 2012 ÜRO peakorteris New Yorgis.

17. Nõukogu väljendas 20. detsembril 2010 heameelt Nagoya – Kuala Lumpuri lisaprotokolli vastuvõtmise üle[2].

18. Protokollile tuleks ELi nimel alla kirjutada, tingimusel et see sõlmitakse hilisemal kuupäeval,

ON VASTU VÕTNUD KÄESOLEVA OTSUSE:

Artikkel 1

Nõukogu eesistujat volitatakse määrama isik või isikud, kellel on õigus kirjutada ELi nimel alla Cartagena bioohutuse protokolli vastutust ja kahju hüvitamist käsitlevale Nagoya – Kuala Lumpuri lisaprotokollile.

Allakirjutatava lepingu tekst on lisatud käesolevale otsusele.

Artikkel 2

Käesolev otsus jõustub selle vastuvõtmise kuupäeval.

Brüssel,

Nõukogu nimel

eesistuja

[1] Vt nõukogu 20. detsembri 2010. aasta järeldused „Bioloogilise mitmekesisuse konventsioon: Nagoya konverentsi (11.–29. oktoober 2010) tulemused ja järelmeetmed”, lõige 2.

[2] Vt nõukogu 20. detsembri 2010. aasta järeldused „Bioloogilise mitmekesisuse konventsioon: Nagoya konverentsi (11.–29. oktoober 2010) tulemused ja järelmeetmed”, lõige 2.